C 256/21

Objava zahtjeva za upis naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2019/C 256/06)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od objave.

JEDINSTVENI DOKUMENT

„OLIO DI PUGLIA”

EU br.: PGI-IT-02381 – 22.12.2017.

ZOI ( ) ZOZP ( X )

1. Naziv

„Olio di Puglia”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masnoće (maslac, margarin, ulje itd.)

3.2. Opis proizvoda na koji se odnosi naziv iz točke 1.

Ovo ulje odlikuje se svježim voćnim mirisom masline, promjenjiva intenziteta, s jasnim biljnim notama svježe pokošene trave i/ili lišća, svježeg badema i/ili artičoke.

U okusu se ističu biljne arome, gorke i pikantne note promjenjiva intenziteta koje se mogu kombinirati s notama zelenog badema i/ili čička, popraćeno okusom trave, artičoke, drugog povrća i laganim notama svježeg badema.

U trenutku certifikacije ekstra djevičansko maslinovo ulje sa zaštićenom oznakom zemljopisnog podrijetla „Olio di Puglia” mora poštovati posebne parametre navedene u nastavku:

— boja: od zelene do svijetložute, s odstupanjima tijekom vremena,

— organoleptička svojstva: Opis Srednja vrijednost Voćna aroma masline 2–8 Gorko 2–7 Pikantno 2–7

— kemijska svojstva: kiselost (%): ≤ 0,40; peroksidni broj (mEq O2/kg): ≤ 10 mEq O2/kg; etil esteri: ≤ 20; ukupno biofenoli: ≥ 300 mg/kg, od čega bioaktivni fenili ≥ 250 mg/kg.

Navedeni kvalitativni parametri, kao i oni koji nisu izričito navedeni, u svakom su slučaju sukladni s važećim europskim propisima u pogledu ekstra djevičanskog maslinovog ulja.

Za vrijednosti kiselosti i peroksidni broj dopuštaju se odstupanja od 20 %.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Zaštićena oznaka zemljopisnog podrijetla „Olio di Puglia” odnosi se na ekstra djevičansko maslinovo ulje dobiveno od maslina sljedećih nacionalnih kultivara, koji su široko rasprostranjeni u regiji: Cellina di Nardò, Cima di Bitonto (ili Ogliarola Barese, ili Ogliarola Garganica), Cima di Melfi, Frantoio, Ogliarola salentina (ili Cima di Mola), Coratina, Favolosa (ili Fs-17), Leccino, Peranzana, koji se u maslinicima sade samostalno ili zajedno, u omjeru od najmanje 70 %. Mogu se pronaći i druge sorte, ali u omjeru od najviše 30 %.

3.4. Posebni proizvodni postupci koji se moraju provesti na određenom zemljopisnom području

Sve faze proizvodnog postupka: uzgoj, berba i ekstrakcija ulja moraju se odvijati na određenom zemljopisnom području.

3.5. Posebna pravila za rezanje, ribanje, pakiranje itd. za proizvod na koji upućuje naziv

Skladištenje, punjenje u boce i pakiranje moraju se provesti unutar određenog zemljopisnog područja (područje proizvodnje) najkasnije 31. listopada nakon godine u kojoj je proizvedeno ulje.

Skladištenje je faza proizvodnog postupka čija je svrha zaštititi proizvod od promjena kemijskih i organoleptičkih svojstava te svojstava blagotvornih za zdravlje navedenih u točki 3.2.

Punjenje u boce i pakiranje obavezno se moraju odvijati na definiranom zemljopisnom području, s jedne strane kako bi se poštovali zahtjevi kvalitete, osobito kako bi se zaštitilo ključno svojstvo ulja „Olio di Puglia” ZOZP, a to je koncentracija biofenola, te s druge strane, kako bi se prije svega zajamčila sljedivost pravog i vjerodostojnog ekstra djevičanskog ulja regije Apulija i osigurala njegova kontrola. Razlozi su sljedeći:

— u razdoblju u kojem se proizvod nalazi u kamionu-cisterni tijekom prijevoza izložen je temperaturama višima od temperature skladišnih prostora, a ta se izloženost razmjerno povećava s trajanjem prijevoza i mehaničkim udarima (vibracije). Kako bi se smanjili rizici prijevremenog pogoršanja kemijskih i organoleptičkih svojstava proizvoda, za velike udaljenosti proizvod treba staviti u manja krajnja pakiranja, odnosno u boce,

— Apulija je izložena brojnim slučajevima krivotvorenja i prijevare na koje je ukazalo izvješće Frantoio Italia 2018. ministarskog kontrolnog tijela Mipaaft, prema kojem se 50 % slučajeva povezuje s uljem iz Apulije, koje uživa ugled zbog svoje kvalitete, ali nažalost i zbog brojnih sudskih istraga o krivotvorenom ulju (financijska policija u Sieni 2012. je zaplijenila 7 722 tona krivotvorenog apulijskog ulja u rasutom stanju).

Posude u koje se pakira ekstra djevičansko ulje sa zaštićenom oznakom zemljopisnog podrijetla „Olio di Puglia” radi puštanja u potrošnju moraju biti prikladne za dobro čuvanje proizvoda, zapremine do pet litara, zapečaćene i imati naljepnicu. Pri prodaji ugostiteljskom sektoru ekstra djevičansko maslinovo ulje sa zaštićenom oznakom zemljopisnog podrijetla „Olio di Puglia” može se pakirati u spremnike veće zapremnine.

3.6. Specifična pravila o označivanju proizvoda na koji se odnosi oznaka

Zaštićenoj oznaci zemljopisnog podrijetla „Olio di Puglia” zabranjeno je dodavati svaki pridjev koji nije izričito predviđen specifikacijom proizvoda, uključujući pridjeve: „fine” (čisto), „scelto” (kvalitetno), „selezionato” (odabrano) i „superiore” (vrhunsko). Dopuštena su istinita upućivanja koja je moguće provjeriti i na temelju kojih se mogu potvrditi prakse pojedinačnih proizvođača ili proizvodne tehnike, kao što su: „monovarietale” (monosortno), „raccolto a mano” (ubrano rukom) itd. pod uvjetom da ih je prethodno odobrilo nadzorno tijelo.

Istinita upotreba imena, naziva tvrtki, privatnih i/ili javnih žigova odobrena je pod uvjetom da potonji nemaju pohvalno značenje i da ne zavaravaju potrošača.

Upotreba naziva gospodarstava, imanja ili domaćinstva i njihov zemljopisni položaj te upućivanje na pakiranje na maslinarskom gospodarstvu ili u grupi maslinarskih gospodarstava smještenih na području proizvodnje dopušteni su isključivo ako je najmanje 51 % proizvedenog ulja dobiveno od maslina ubranih u maslinicima koji pripadaju tom istom gospodarstvu.

Naziv zaštićene oznake zemljopisnog podrijetla „Puglia” mora se nalaziti na etiketi ispisan čitljivim i neizbrisivim slovima na način da se može razlikovati od svih drugih oznaka koje se nalaze na etiketi.

Na etiketi se mora nalaziti europski znak ZOZP-a i logotip ZOZP-a „Olio di Puglia” naveden u nastavku:

Na etiketi mora biti navedeno godište, u obliku mjeseca i godine berbe, mjesec ekstrakcije ulja iz maslina, serija i datum pakiranja. Uz to, obavezno se navodi najdulji rok upotrebe koji ne smije biti dulji od 20 mjeseci od datuma pakiranja. Dopušteno je upućivanje na ulje dobiveno ekološkom metodom proizvodnje.

4. Sažeta definicija zemljopisnog područja

Područje proizvodnje ekstra djevičanskog maslinovog ulja sa zaštićenom oznakom zemljopisnog podrijetla „Olio di Puglia” obuhvaća cijelo upravno područje regije Apulije.

5. Povezanost sa zemljopisnim područjem

Zahtjev za priznavanje temelji se istodobno na kvalitativnim svojstvima i ugledu ulja „Olio di Puglia”.

Regija Apulija najistočnija je talijanska regija i odlikuje se tipično mediteranskom, polusuhom klimom. Oplakuje je Jonsko more i južni dio Jadranskog mora.

Godišnje padaline od približno 600 mm nepravilne su i gotovo dvije trećine otpadaju na zimsko razdoblje kada možemo svjedočiti snijegu na niskoj nadmorskoj razini zbog prodiranja mase hladnog zraka sa sjevera i sjeveroistoka.

Vjetrovi koji najčešće pušu u Apuliji dolaze prije svega iz južnih kvadranata; ljeti se dižu vjetrovi široko i lebić, prateći strujanja vrlo toplog zraka iz Afrike, koja uzrokuju brze i snažne temperaturne skokove. Tijekom najvećeg dijela godine temperature su u cjelini vrlo blage, osobito na priobalnim ravnicama.

Zbog krške prirode većeg dijela područja Apulije i rijetkih padalina regija je osobito siromašna površinskim vodenim tokovima. Apulija nema orografskih barijera. Polovina područja Apulije ravna je, s nadmorskim visinama od najviše 100 metara. Brdoviti pojas uzdiže se na nešto više od 680 metara nadmorske visine. Razlikovna obilježja maslinarstva regije Apulije pripisuju se osobitim zemljopisnim, orografskim i klimatskim uvjetima i vrsti tla, zbog čega su maslinici od iznimnog poljoprivrednog značaja. Osobiti klimatski uvjeti prisutni na prethodno opisanom zemljopisnom području, tipičnom za predmetnu kulturu, prvi su važan okolišni čimbenik tijekom faza nakupljanja ulja i dozrijevanja plodova i od presudne su važnosti pri utvrđivanju određenih pokazatelja kvalitete proizvoda, kao što su sadržaj fenolnih tvari i hlapljivih spojeva. Toplinska i vodna ograničenja prisutna u fazi nakupljanja ulja u maslinama (od kolovoza do rujna) dovode do sinteze polifenola koji se talože u plodovima. Polifenoli nastaju uslijed izrazitih ograničenja, kao što su vodno i/ili toplinsko ograničenje, a samo ih stablo upotrebljava kako bi se borilo protiv proizvodnje slobodnih radikala. S druge strane, jesenske padaline (od listopada do studenoga) pogoduju sintezi hlapljivih spojeva. Taj uzastopni slijed klimatskih uvjeta prisutnih u Apuliji (toplo i suho razdoblje tijekom razdoblja nakupljanja ulja u plodovima te svježije i vlažnije razdoblje tijekom dozrijevanja plodova) najprije utječe na nakupljanje polifenola, a zatim hlapljivih spojeva. Polifenoli daju taj gorak i pikantan okus, ali utječu i na blagotvorna svojstva za zdravlje, koja predstavljaju tipično kvalitativno i razlikovno svojstvo ulja „Olio di Puglia” ZOZP u odnosu na standard kvalitete proizvoda iste vrste koji se proizvode izvan područja proizvodnje. Hlapljivi spojevi stvaraju tipične biljne arome ulja „Olio di Puglia” ZOZP opisane u točki 3.2.

Međudjelovanjem tih obilježja, u kombinaciji s genotipovima maslina, nastaje jedinstveni fenotipski izražaj. Postoji opsežna znanstvena literatura koja zastupa dvojni utjecaj genotipa i okoliša na kvalitativna obilježja proizvoda, a prva svjedočanstva javljaju se u šezdesetim godinama dvadesetog stoljeća.

Glavni kultivari najstarije su sorte koje se uzgajaju u regiji i raširene su u cijeloj regiji, iako postoje područja u kojima je uzgoj specijaliziraniji. Ti kultivari omogućuju dobivanje ulja posebnih kemijskih i osjetilnih obilježja, koja potrošač može jasno utvrditi i lako prepoznati.

Upravo zahvaljujući prethodno opisanim uvjetima regija Apulija proizvodi ekstra djevičansko maslinovo ulje čija se boja, voćna aroma, gorčina i pikantnost mogu u velikoj mjeri razlikovati. Ta razlika, u kombinaciji sa sadržajem biofenola u ulju (> 250 mg/kg u trenutku certifikacije), kao posljedica toplinskih i vodnih ograničenja, obilježje je povezanosti sa zemljopisnim područjem.

Upravo taj element povezuje dakle ulja proizvedena u Apuliji, čije su vrijednosti gorčine i pikantnosti (2–7) obilježja kvalitete prema kojima se ekstra djevičansko maslinovo ulje „Olio di Puglia” ZOZP razlikuje, s obzirom na kvalitetu, od proizvoda iste vrste koji se proizvode izvan područja proizvodnje.

Gorak i pikantan okus koji uzrokuju molekule polifenola pripada u pozitivna obilježja proizvoda i vrlo je koristan za utvrđivanje njegove svježine. Naime, te molekule s vremenom oksidiraju, gubeći pritom svoj poseban okus i svojstva pogodna za zdravlje koja daju proizvodu. Specifikacija proizvoda „Olio di Puglia” ZOZP, izrađena kako bi prenijela zamisao o „svježini” proizvoda kao razlikovnom elementu, zahtijeva da godina berbe maslina bude navedena na etiketi.

Vrsta tla, klimatski i zemljopisni uvjeti određuju i sastav sterola, terpena i hlapljivih spojeva; taj je sastav osobito bogat heksanalom koji uljima daje miris svježe pokošene trave.

Tehnike uzgoja pridonose utvrđivanju i poboljšanju tih svojstava, osobito u razdoblju berbe i upravljanja navodnjavanjem.

Berba se u pravilu vrši kada je pokazatelj pigmentacije između 2 (pigmentirano je više od 50 % kožice) i 5 (pigmentirano je 100 % mezokarpa), odnosno prije nego što se smanji sadržaj polifenola. S druge strane, upravljanje navodnjavanjem uglavnom se odvija na suhom području, a kada se primjenjuje, pravilo je da se provodi dodatno navodnjavanje, kako bi se istodobno očuvao sadržaj polifenola i hlapljivih spojeva i učvrstile tipične biljne arome. U svakom slučaju, treba istaknuti da dvije tehnike uzgoja uzajamno djeluju s osobitim slijedom klimatskih uvjeta koje primjećujemo u regiji Apuliji tijekom dozrijevanja plodova jer one utvrđuju najprije nakupljanje polifenola, a zatim hlapljivih spojeva, kako bi dosegli vrijednosti predviđene u specifikaciji proizvoda na snazi. Međudjelovanjem tih uzgojnih i klimatskih obilježja, u kombinaciji s genotipovima maslina koje se uzgajaju u regiji, nastaje jedinstveni fenotipski izražaj.

Tehnike ekstrakcije također pridonose tipičnom obilježju ulja „Olio di Puglia”. Naime, na području Apulije nalazi se više od tisuću mlinova s tehnološkom opremom dobre razine čiji zaposlenici primaju odgovarajuću tehničku stručnu obuku koja im omogućuje trajno usavršavanje, jamčenje najbolje kvalitete ulja i postizanje optimalnih tipičnih svojstava povezanih s prisutnošću molekula polifenola i hlapljivih spojeva odgovornih za svojstva opisana u točki 3.2.

Prva otkrića u vezi s uzgojem maslina u Apuliji vraćaju nas u mlađe kameno doba (5000 godina pr. Kr.). Dokumenti iz 1792., iz 19. i 20. stoljeća, koji dokazuju da se u regiji Apuliji odvijala trgovina maslinovim uljem, potvrđuju priznatu kvalitetu proizvoda. U nešto novije doba njegovu su vrijednost i ugled potvrdili računi iz 50-ih, 60-ih i 80-ih godina 20. stoljeća te dokumenti koji dokazuju odvijanje trgovine, a na kojima se nalazi naziv „Olio di Puglia”.

Također treba istaknuti povijesnu prisutnost tog proizvoda u trgovini u kojoj je ulje „Olio di Puglia” bilo dio svakodnevnog govora. Brojna javna događanja, kao što su natjecanja, degustacije, gastronomska i enološka događanja te tečajevi maslinarstva, organizirana na nacionalnoj i regionalnoj razini, izričito upućuju na naziv „Olio di Puglia”. Među tim referencama osobito se ističu:

— vodič „Guida agli oli extra vergine di Puglia” [Vodič kroz ekstra djevičanska ulja Apulije], koji pokazuje vezu između gastronomije Apulije i ulja „Olio di Puglia” kao glavnog proizvoda u prehrambeno-poljoprivrednoj košarici regije. Ta publikacija ukazuje na stalno poboljšanje kvalitete proizvoda Apulije i na nagradu „Premio extra top” koja se dodjeljuje najboljim uljima Apulije,

— vodič „Guida gambero rosso 2018” dodijelio je nagradu „Tre foglie” 17 gospodarstava Apulije koja proizvode ulje „Olio di Puglia”,

— natjecanje „Oro di Puglia”, na kojem sudjeluju brojni proizvođači najboljih ulja Apulije, prvi put je održano 2009., a ove godine obilježava svoje deseto izdanje,

— ulje „Olio di Puglia” prisutno je i na velikim sajmovima u Italiji, kao što je Gourmet Food Festival u Torinu i SOL u Veroni, te na međunarodnim sajmovima kao što su Fancy Food i NYIOOC u New Yorku,

— za kraj, brojne inicijative, događaji i konferencije koje se organiziraju u regiji („SensAzioni del Sud” u Conversanu u prosincu 2013.; „Pane e Olio” u Cassano delle Murge (BA) u studenome 2014.; „Archeolio ciclotur” u Avetrani (TA) u lipnju 2017.; „Il Filo d’Olio” u Ostuni (BR) u studenome 2017.; „Puglia e Olio legame indissolubile…” u Acayi (LE) u svibnju 2018.,; „Olio di Puglia dialoghi fluidi” u Ostuni (BR) u listopadu 2016.) potvrđuju priznati ugled proizvoda „Olio di Puglia”, kako o tome svjedoči prije svega, ali ne isključivo neodvojiva kvaliteta proizvoda dobivenog od maslina, već i njegova sposobnost da predstavlja cijelo zemljopisno područje, regiju Apuliju, s njezinom poviješću, tradicijama, krajolikom i kulturom.

Upućivanje na objavu specifikacije

(članak 6. stavak 1. drugi podstavak ove Uredbe)

Pročišćeni tekst specifikacije dostupan je na sljedećoj poveznici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” [kvaliteta] (u gornjem desnom kutu zaslona) i zatim na „Prodotti DOP IGP STG” [Proizvodi ZOI ZOZP ZTS] (na lijevoj strani zaslona) te naposljetku na „Disciplinari di Produzione all’esame dell’UE” [Specifikacije podnesene na razmatranje Europskoj uniji].

(1) SL L 343, 14.12.2012., str. 1.